text: Krig om hjemmepleje skaber utryghed
  10 oktober 2013 kl. 17.01
  Politikerne strides om den private hjemmehjælp i Kolding. En ny ordning skulle have været en fordel for de ældre, der ønsker frit valg, men hos borgerne skaber det utryghed.
  TV SYD har besøgt to borgere, som fra nytår skal vælge, hvem der skal levere deres hjemmehjælp.
  Jørgen Ejler skal efter en hjerneblødning have hjælp til det meste. Derfor får han tre gange dagligt besøg af en hjælper fra Kære Pleje.
  - Det virker lidt underligt for mig: Der kommer et svensk firma med en dumping pris, som slår de andre. Jeg kan ikke forstå, at det kan lade sig gøre.
  
  Noget pjat
  Et andet sted i kommunen bor Minna Pedersen. Hun har også brug for hjælp til blandt morgenmad og medicin. Hendes hjælpere kommer fra Kolding kommune, og det vil hun ikke lave om på. Den udbudsrunde, som kommunen har strikket sammen, forvirrer hende.
  - Jeg synes det er noget værre pjat, siger hun.
  
  Fem pct. ned i løn
  De ældre kan ikke gennemskue, hvad der sker med kvaliteten, når prisen pludselig skæres så meget ned.
  De hjemmehjælpere, der kommer hos Jørgen Ejler er gået fem procent ned i løn, så Kære Pleje kan tilbyde samme lave pris som det svenske firma Attendo.
  
  Ikke gennemskue
  Jørgen Ejler er godt tilfreds med kvaliteten af sin hjemmepleje, men nu frygter han, at lønnedgangen også rammer ham.
  - Er det nemt at gennemskue?
  - Nej, ikke for mig. Man kan jo ikke se på prisen, hvad kvaliteten er. Det er ikke som at købe en skjorte.
  
  Sender kritik videre
  Så kritikken sender han til politikerne. Konkurrence på prisen harmonerer ikke med god ældrepleje:
  - Hvorfor skal vi gamle have ringere service, fordi prisen falder. Jeg håber på den samme gode kvalitet, som vi har nu.
  
  Tror ikke på kvalitet
  Og netop sikring af kvalitet får politikerne op i det røde felt.
  Socialdemokraternes borgmesterkandidat, Christian Haugk, kalder den seneste udbudsrunde direkte pinlig og uskøn.
  - Vi er kommet i en situation, hvor vi har fået en pris, der er så lav, at vi ikke tror på, at vi får den kvalitet, vi har bedt om, siger han.
  
  Manglende sikkerhed
  Der var en bred, politisk aftale - også med Socialdemokraterne - der vedtog at sende ældreplejen i udbud.
  - Hvorfor er det så, at I har sendt det i udbud?
  - For at få en god pris, men kommunen har ikke sikret, hvad man skal byde ind på.
  Christian Haugk mener, at den manglende sikring af kvaliteten er formanden for seniorudvalgets ansvar. Der skal være klare kvalitetskrav til udbyderne af ældrepleje, så Kolding kommune ikke skal bruge tid og penge på at kontrollere.
  - Søren Rasmussen har tydeligvis ikke haft styr på denne proces. Ellers ville vi ikke have været i denne situation.
  Søren Rasmussen (DF) svarer på kritikken i TV SYD kl. 19:30.
  Kort om sagen:
  Kolding Kommune valgte ny form for udbud af privat hjemmepleje.Efter den valgte kommunen det svenske firma Attendo som vinder af udbudsrunden, fordi de var billigst.Derefter skulle nummer to og tre i udbudsrunden matche Attendos pris for at blive som leverandører.En af de to - Tryghedsplejen - blev kritiseret for snyd med uuddannede medarbejdere, og tirsdag blev de fyret som leverandør af Kolding kommune.Tilbage står Kære Pleje, som for at matche Attendos pris, fik sine hjemmeplejere til at gå ned i løn.
  
  